Klokken 15 lørdag eftermiddag ringede en 59-årig mand 112 og fortalte, at han havde hjerteproblemer. Han befandt sig på Kirketorvet i Nykøbing, lød det. En ambulance skyndte sig derfor afsted for at hjælpe manden, men da redderne kom frem, stod det hurtigt klart, at den 59-åriges hjerte havde det fint. Manden var derimod beruset og havde ringet efter ambulancen, fordi han gerne ville køres hjem til Erslev. - Hans ønske om et lift blev opfyldt, ikke af ambulancen, men derimod politiet, fortæller Niels Bach fra lokalpolitiet i Skive. Kan give fængselsstraf Liftet bliver ikke gratis for manden. Han er nu sigtet for ’misbrug af faresignal’, som er en sigtelse, der blandt andet kan gives, hvis man ringer efter hjælp uden grund. Strafferammen går fra bødestraf til tre måneders fængsel. Det er ikke ofte, politiet ser denne slags sigtelser, siger Niels Bach. Det er den første i Midt- og Vestjyllands Politikreds i 2022. - Det er godt, for den ambulance kunne helt sikkert være brugt bedre et andet sted end på sådan noget her, lyder det.

Referat:
Ambulancereddere ringede til politiet, da de måtte køre forgæves til 'hjerteproblemer'.